**Dr. Hoffmann Imre**

**közfoglalkoztatási és vízügyi helyettes államtitkár**

**Belügyminisztérium**

**Tisztelt Államtitkár Úr!**

Az Országos Környezetvédelmi Tanács – rendkívüli sürgősséggel – véleményezésre  megkapta ***az egyes törvényeknek a vízkivételekkel összefüggő módosításáról*** szóló törvény tervezetét. Áttekintve az előterjesztést **a Tanács nem ért egyet a vízgazdálkodásról szóló 1995. évi LVII. törvény – jelen előterjesztésben – tervezett módosításával.**

Az általános indoklás szerint „a törvényjavaslat célja olyan szabályozás kialakítása, amely 80 méteres kútmélységig nem teszi szükségessé sem engedélyezési, sem bejelentési eljárás lefolytatását. Ennek megfelelően engedély és bejelentés nélkül létesíthető a 80m-nél sekélyebb és házi vízigényt meg nem haladó vízkivételt biztosító vízi-létesítmény. Az engedélyezési kötelezettség fenntartása szükséges azonban a) hideg és termálkarszt készletekbe (víztestekbe) történő beavatkozás … b) mélységtől és vízmennyiségtől függetlenül a gazdasági célú vízkivételek esetében. Az erre vonatkozó részletes szabályokat ….kormányrendelet fogja meghatározni”.

A részletes szabályok hiányában, illetve az engedélyezési eljárás, vagy (legalább) bejelentési kötelezettség nélkül a célul kitűzött feltételnek való megfelelés nem (is) vizsgálható.

Nem támogatható a módosító törvény arra való tekintettel sem, hogy az engedély és bejelentés nélkül létesíthető kutak esetében nem tartható be a – magában a módosító törvény 3.§ (1) a) –ban       is megfogalmazott – szigorú követelmény : „ Az előírt feltételek megléte esetén vízi-létesítmény csak akkor létesíthető és üzemeltethető, … ha… a vízi-létesítmény, vízi-munka, illetve vízhasználat  nem veszélyezteti a vízkészlet védelméhez fűződő érdeket…”  és  amely 3. § - részletes – indoklása szerint „A vízkészlet-gazdálkodás ellátásának érdekében rögzíteni szükséges, hogy az engedély nélkül létesíthető vízi-létesítmények esetében is biztosítani kell a vízkészletek védelméhez fűződő érdekeket és a vízgazdálkodási , műszaki, biztonsági és vízvédelmi szabályokat.”

Ezek a szabályok azonban – különös tekintettel „ a vízháztartás, vízminőség, felszín alatti és felszíni vizek védelmével összefüggő” (Módtv. 3§ (1) b)  – szabályok   vízjogi engedélyezési eljárás, vagy legalább bejelentési kötelezettségek nélkül nem tarthatók be, nem érvényesíthetőek.

Nem támogatható „a vízjogi fennmaradási  eljárás” kérelmezésére engedélyezett tízéves moratórium - Módtv. 3.§ (7) b) -  mert jóvátehetetlen vízkészlet- és/vagy vízminőség romlás kockázatát eredményezheti  –  az előterjesztés ennek  indokolását nem is tartalmazza.

A Testület nevében és megbízásából

2017. Május 18.-án



Dr. Bulla Miklós